[pic] | KOMISIA EURÓPSKYCH SPOLOČENSTIEV | Brusel, 13.6.2007 KOM(2007) 342 v konečnom znení Návrh ROZHODNUTIE RADY, ktorým sa stanovuje postoj Európskeho spoločenstva v rámci ministerskej rady Energetického spoločenstva 29. júna 2007 (Podgorica) so zreteľom na rozšírenie acquis communautaire na bezpečnosť zásobovania, vzájomnú pomoc a energetickú efektívnosť (predložený Komisiou) ODÔVODNENIE Európske spoločenstvo navrhuje rozšíriť acquis communautaire na zmluvné strany. Toto rozšírenie sa vykoná v rámci hlavy II Zmluvy o energetickom spoločenstve prostredníctvom jej článku 100 bodu (ii). Európske spoločenstvo navrhuje týmto postupom prijať tieto smernice: 1. smernica 2005/89/ES o opatreniach na zaistenie bezpečnosti dodávok elektrickej energie a investícií do infraštruktúry, 2. smernica 2004/67/ES o opatreniach na zaistenie bezpečnosti dodávok zemného plynu, 3. nariadenie 1775/2005/ES o podmienkach prístupu do prepravných sietí pre zemný plyn. Komisia v tejto súvislosti preskúma zodpovedajúce prostriedky na zaistenie úzkej koordinácie príslušných orgánov a/alebo ich konsolidáciu. So zreteľom na špecifický právny záväzok (vzájomná pomoc) podľa článku 46 Zmluvy o Energetickom spoločenstve, menovite na prijatie procedurálneho predpisu pre úpravu plnenia záväzku vzájomnej pomoci, Európske spoločenstvo navrhne predĺžiť lehotu uvedenú v článku 46 Zmluvy o Energetickom spoločenstve na 2 alebo 3 roky v súlade s článkom 100 bodom i), a to na základe toho, že EÚ sa touto otázkou práve zaoberá a nebolo by vhodné napredovať v Zmluve o Energetickom spoločenstve skôr, ako EÚ sama dospeje k nejakému postoju. Inak je riziko diskriminácie medzi zmluvnými stranami (pozri článok 4 ods. 6 rozhodnutia o uzatvorení (29. mája 2006 (Ú. v. EÚ L198, s. 15) – 2006/500/ES). Stála skupina na vysokej úrovni by bola požiadaná o vypracovanie správy pre EÚ, v ktorej by sa zohľadnili názory zmluvných strán tak, aby sa mohli stať súčasťou debaty v rámci EÚ. Tento návrh nepredstavuje pre Európske spoločenstvo finančný záväzok. Finančné aspekty návrhu sa budú riešiť v rámci prípadného návrhu rozpočtu Energetického spoločenstva na roky 2008/2009. Návrh ROZHODNUTIE RADY, ktorým sa stanovuje postoj Európskeho spoločenstva v rámci ministerskej rady Energetického spoločenstva 29. júna 2007 (Podgorica) so zreteľom na rozšírenie acquis communautaire na bezpečnosť zásobovania, vzájomnú pomoc a energetickú efektívnosť RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na článok 300 ods. 2 druhý pododsek, so zreteľom na rozhodnutie Rady z 29. mája 2006 o uzavretí Zmluvy o Energetickom spoločenstve Európskym spoločenstvom (2006/500/ES), a najmä na jeho článok 4, ROZHODLA TAKTO: Jediný článok Postoj Európskeho spoločenstva v rámci ministerskej rady so zreteľom na program rokovania vypracovaný na zasadnutie ministerskej rady Energetického spoločenstva, ktoré sa má konať 29. júna 2007 v Podgorici, je v prílohe k tomuto rozhodnutiu. V Bruseli […] Za Radu predseda PRÍLOHA Rozšírenie pôsobnosti acquis communautaire Spoločenstvo navrhuje zahrnúť smernicu 2005/89/ES o opatreniach na zaistenie bezpečnosti dodávok elektrickej energie a investícií do infraštruktúry, smernicu 2004/67/ES o opatreniach na zaistenie bezpečnosti dodávok zemného plynu a nariadenie 1775/2005 o podmienkach prístupu do prepravných sietí pre zemný plyn do Zmluvy o Energetickom spoločenstve na základe článku 100 bodu ii) uvedenej zmluvy, a to s vhodnými prechodnými obdobiami. Komisia v tejto súvislosti preskúma zodpovedajúce prostriedky na zaistenie úzkej koordinácie príslušných subjektov a/alebo konsolidáciu výborov. Bezpečnosť dodávok So zreteľom na článok 29 Zmluvy o Energetickom spoločenstve sa Spoločenstvo môže dohodnúť na vykonávacom opatrení (alebo mechanizme), do ktorého sa podstatným spôsobom prevezmú záväzky prijaté na úrovni členských štátov podľa smernice 2005/89/ES o opatreniach na zaistenie dodávok elektrickej energie a investícií do infraštruktúry a smernice 2004/67/ES o opatreniach na zaistenie bezpečnosti dodávok zemného plynu a Spoločenstvo sa môže dohodnúť, že uvedené údaje oznámi v súhrnnom formáte sekretariátu Energetického spoločenstva. Vzájomná pomoc So zreteľom na články 44–46 Zmluvy o Energetickom spoločenstve a na jej navrhovanú zmenu a doplnenie v rámci Energetického spoločenstva, teda predĺžiť podľa článku 100 bodu i) Zmluvy o energetickom spoločenstve lehotu na 2 alebo 3 roky, sa Spoločenstvo môže dohodnúť na: - zaistení doložky o opatreniach a vzájomnej pomoci v prípade regionálnych narušení trhu s energiou, pričom sa do týchto doložiek podstatným spôsobom prevezmú článok 24 smernice 2003/54/ES a článok 26 smernice 2003/55/ES[1], ako aj ďalšie uplatniteľné acquis communautaire; a - zriadení pracovnej skupiny na preskúmanie tejto otázky s cieľom vypracovať správu, ktorá sa predloží na posúdenie ministerskej rade Energetického spoločenstva najneskôr do jedného roka. Energetická efektívnosť So zreteľom na článok 35 Zmluvy o Energetickom spoločenstve sa Spoločenstvo môže dohodnúť, že zriadi pracovnú skupinu, ktorej úlohou bude vypracovať podrobný plán riešenia otázok energetickej efektívnosti Energetického spoločenstva. [1] Text poznámky prevzatý priamo z dokumentu 7554/04 schváleného Radou 6. apríla 2004.